༡༽དང་ཐོག་བོད་པས་ཁ་པར་ནང་བོད་ཡིག་སྤྱོད་རྒྱུ་ཡོད་པར་གྱུར་དུས།དྲྭ་ལམ་ན་བོད་ཡིག་མང་པོ་ཞིག་ཐོན་འོང་བཞིན་འདུགའོན་ཀྱང་ཤེས་ཡོན་པའི་སྡེས་ཡིག་ནོར་དོ་སྣང་བྱེད་དྲག་པས་མི་མང་པོས་བེད་སྤྱོད་བྱེད་མི་ཕོད་པ་གྱུར་སོང་བ་མཐོང་བ་མངོན་འགྱུར་རེད།དེ་ཕྱིར་ཡིག་ནོར་ལ་སྐྱོན་བརྗོད་པ་ནི་བོད་ཡིག་འབྲི་བའི་གོམ་པ་དང་པོ་དེ་འགོག་པ་དང་།མི་མང་པོ་ཞིག་བོད་ཡིག་དང་ཁ་ཐག་རིང་བཅུག་པ་འདྲ་ཞིག་དངོས་པོ་ཆགས་འགྲོ་བཞིན་འདུག།རང་རིགས་མང་པོ་ཞིག་གིས་མི་རིགས་གཞན་པའི་སྐད་ཡིག་ལས་བོད་ཡིག་བེད་མི་སྤྱད་པའི་ཚད་ལ་སླེབས་དུས།བོད་ཡིག་དག་མ་འབྲི་ཤེས་ན་ཨང་དང་པོ་རེད།མ་དག་ཀྱང་རང་སྐད་རང་ཡིག་བཀོལ་སྤྱོད་བྱེད་པ་དང་།སྤྱོད་སེམས་ཡོད་པ་དེ་ལ་གུས་འདུད་ཞུ་འོས་པ་ཞིག་ཡིན་ཏེ་ནོར་སྐྱོན་ཡོད་རུང་མ་མཐའ་བོད་ཡིག་རེད།གལ་སྲིད་མི་རིགས་གཞན་པའི་ཡི་གེ་མ་གཏོགས་བོད་ཡིག་གཏན་ནས་བྲིས་མེད་ན་སྨད་ར་འདི་འདྲ་བྱེད་རྒྱུ་ཕར་ཞོག་ཡིད་སྨོན་ཞིག་ཤོར་ན་ཐང་།ཡིད་སྨོན་མ་ཤོར་རུང་ཁྱེད་ཚོས་ཅི་ཡང་བཤད་སྲིད་རྒྱུ་མ་རེད།སྤྱིར་འཛམ་གླིང་ན་སྐད་གྲགས་ཅན་གྱི་མིང་ཚིག་གང་ཡིན་ཡང་རིམ་བཞིན་དག་བཅོས་བྱས་ནས་ལེགས་གྲུབ་བྱུང་བ་ཞིག་ཡིན་པས་དག་ཆ་མེད་པའི་སྤུན་ཟླ་ཚོས་ཀྱང་རིམ་བཞིན་འཇུག་དགོས་པས་མ་དག་པ་ལས་མི་འབྲི་བ་དེ་ངོ་ཚ་ཆེ་བ་བརྩིས་ནས་བོད་ཡིག་འབྲི་བའི་འབོད་སྐུལ་ཞུ་བཞིན་ཡིན།བོད་པ་ཚོ་ལ་གོམས་གཤིས་འདི་གང་ནས་བྱུང་བ་མ་ཤེས་མོད་མཐོ་ས་ན་མ་སླེབས་པས་དམའ་རིམ་ལ་གནས་པའི་ལས་དང་པོ་པ་རིམ་གྱིས་འཇུག་པའི་ཡར་སྐུལ་རང་བཞིན་ཅན་ལ་སྐྱོན་བརྗོད་བྱས་ནས་དང་ཐོག་ནས་མཐོ་ས་སླེབས་བསླེབ་དགོས་པ་འདྲ་བཤད་བཞིན་འདུག།ཡར་སྐུལ་རང་བཞིན་ཅན་གྱིས་ནང་ཆོས་ལྟ་བུ་དར་ཡོད་ས་ཞིག་ནས་འདི་འདྲ་བྱེད་འོང་དུས་ཡིད་སྐྱོ་ཚད་མེད་སྐྱེ་དགོས་པ་ཞིག་རེད།ང་ཚོ་ལས་དང་པོ་བ་ལ་སྐྱོན་ཧ་ཅང་མང་པས།སྐྱོན་ཅན་ཁོ་རང་གི་དང་ལེན་མེད་ན།ནམ་རྒྱུན་ཉིད་ཀྱིས་སྐྱོན་ལ་མཛུབ་མོ་མ་བསྒྲེངས་མ་གཏོགས།ཁོར་ཡུག་གསོན་པོ་ཞིག་ལ་གད་ཆགས་ཤོར་སྲིད།